নিশ্চিত মৃত্যুর হাত থেকে বেঁচে গিয়ে উমরু বিন আবদুহু কিছুটা অবাক হয়েছিল। আলী রা:-এর বক্তব্য শোনার পর রহস্যের জট খুললো তার। ইসলামের সৌন্দর্য ও মানবিকতার এ অনন্য রূপের সাথে পরিচিত ছিল না ওরা। আলী রা.-এর হাতের জুলফিকারের ঝলক দেখে সম্বিত ফিরে এলো তার। তার মনে পড়ে গেল এইমাত্র সে অবশ্যম্ভাবী মৃত্যুর হাত থেকে বেঁচে গেছে। আলী রা:কে হত্যা করতে না পারলে যে কোন সময় মরণ আবার তাকে কাবু করে ফেলতে পারে। সে অতর্কিতে আলী রা: ওপর হামলা করে বসলো। এ আকস্মিক আক্রমণের জন্য প্রস্তুত ছিলেন না আলী রা:। দ্রুত তিনি ঢাল দিয়ে আঘাত ফিরালেন, তবে কাঁধে সামান্য আঘাত পেলেন। উমরুকে আর কোন সুযোগ দেয়া ঠিক হচ্ছে না, ভাবলেন আলী রা.। এই প্রথম তিনি আঘাত করলেন এবং রাসূলের দেয়া তলোয়ার জুলফিকারের এক আঘাতেই তার শাহরগ কেটে গর্দানেরও খানিকটা ফাঁক হয়ে গেল। উমরু আর কোন আঘাত করার সুযোগ পেল না, আলী রা.-এর দ্বিতীয় আঘাতে ধরাশায়ী হয়ে মাটিতে লুটিয়ে পড়লো দৈত্যাকার উমরু বিন আবদুহু।